  vk.com (Олег Поскребышев народный поэт Удмуртии) Анжелика Тихонова корреспондент Удмуртиысь калык кылбурчиез Олег Поскрёбышевез буре вайыса, элькунын егит кылбурчиос понна «Место силы» улосвыл вожвылъяськон ялӥзы. Ужъёсты 10 инвожоозь кутозы. Со сярысь вожвылъяськонэз радъясьёс ивортӥзы. Конкурсэз Олег Поскрёбышевлэн гожъяськон ӧнер сюресэзлы 50 ар тырмонлы, нырысетӥ кылбурез потэм дырысен 70 ар тырмонлы сӥзизы. Вожвылъяськонэ 14-35 аресъем кылбурчиос пыриськыны быгато. Соослэсь та дырозь нокытын поттамтэ, со пӧлын интернетын но, ӟуч кылын 6-10 ужъёссэс кутозы. Темазы Олег Поскрёбышевлэн кылбур чуръёсызлы тупаны кулэ: «Я мерю сердцем даль свою…»; «Единственного слова людям хочется…»; «Но древа родословные нам забывать нельзя…»; «Снова хочется жить нараспев…»; «Вот оно, моё главное место…»; «И живу я на свете – не зря…». Ужъёсты Удмуртиысь гожъясьёслэн огазеяськонэнызы кивалтӥсь, гожъясь, кылбурчи, кылысь кылэ берыктӥсь Пётр Захаров, удмурт но ӟуч кылбурчи, литературая критик, тодосчи Виктор Шибанов, удмурт гожъясь, журналист Ульфат Бадретдинов, ӟуч кылбурчи Владимир Мирошниченко но «Истоки КАкиеМЫ?» коммерци луисьтэм автоном огазеяськонлэн кивалтӥсез Людмила Юферева дунъялозы. Йылпумъянъёс 18-тӥ инвожое лэсьтозы. Нош вормисьёсты 9-тӥ пӧсьтолэзе Кез каргуртын Олег Поскрёбышевлы сӥзем лыдӟонъёс дыръя дипломъёсын но коньдон кузьымъёсын пусъёзы. Со сяна, ужъёссэс журналъёсын но альманахъёсын поттозы. Конкурслэн куронъёсыныз пыр-почгес чӧлсконпусъя тодматскыны луэ. Вожвылъяськонэз «Истоки КАкиеМЫ?» коммерци луисьтэм автоном огазеяськон, Кез ёросысь Олег Поскрёбышев нимо шаертодонъя музей но Удмуртиысь гожъясьёслэн огазеяськонзы радъяло. Тодэ вайытом, Ижкарын Муслим Магомаевез буре ваёнлы сӥзем кырӟанъя вожвылъяськон ортчоз. Тегъёс: Удмуртия Кез кылбурет Лулчеберет вожвылъяськон егитъёс  